蓝田溪杂咏二十二首 登台
唐·钱起

望山登春台，目尽趣难极。晚景下平阡，花际霞峰色。静宜樵隐度，远与车马隔。有时行药来，喜遇归山客。片霞照仙井，泉底桃花红。那知幽石下，不与武陵通。引蔓出云树，垂纶覆巢鹤。幽人对酒时，苔上闲花落。池上静难厌，云间欲去晚。忽背夕阳飞，乘兴清风远。几转到青山，数重度流水。秦人入云去，知向桃源里。春畦生百药，花叶香初霁。好容似风光，偏来入丛蕙。净与溪色连，幽宜松雨滴。谁知古石上，不染世人迹。远岫见如近，千里一窗里。坐来石上云，乍谓壶中起。暗归草堂静，半入花园去。有时载酒来，不与清风遇。幽鸟清涟上，兴来看不足。新篁压水低，昨夜鸳鸯宿。穿云来自远，激砌流偏驶。能资庭户幽，更引海禽至。乍依菱蔓聚，尽向芦花灭。更喜好风来，数片翻晴雪。风送出山钟，云霞度水浅。欲知声尽处，鸟灭寥天远。永日兴难忘，掇芳春陂曲。新晴花枝下，爱此苔水绿。临池构杏梁，待客归烟塘。水上褰帘好，莲开杜若香。有意莲叶间，瞥然下高树。擘破得全鱼，一点翠光去。幽石生芙蓉，百花惭美色。远笑越溪女，闻芳不可识。乱石跳素波，寒声闻几处。飕飕暝风引，散出空林去。虽因朔风至，不向瑶台侧。唯助苦寒松，偏明后彫色。田鹤望碧霄，无风亦自举。单飞后片云，早晚及前侣。家住凤城南，门临古陂曲。时怜上林雁，半入池塘宿。